**บี.กริม เพาเวอร์ ผนึกกำลัง SCGC ศึกษาโมเดลธุรกิจใหม่**

**ปฏิวัติวงการคลังสินค้าห้องเย็นด้วย CHILLOX โซลูชันประหยัดพลังงาน**

**กรุงเทพฯ – 2 กรกฎาคม 2568 บริษัทบี.กริม เพาเวอร์ จำกัด (มหาชน)** หรือ BGRIM และ**บริษัทเท็กซ์พลอร์ จำกัด** **ในกลุ่มธุรกิจเอสซีจี เคมิคอลส์ หรือ SCGC** ร่วมลงนามบันทึกความเข้าใจ (MOU) เพื่อศึกษาความเป็นไปได้ในการสร้างโมเดลธุรกิจใหม่ มุ่งต่อยอดและขยายตลาด CHILLOX **(ชิลล็อกซ์)** โซลูชันประหยัดพลังงานสำหรับคลังสินค้าห้องเย็น ซึ่งจะช่วยลดการใช้พลังงานไฟฟ้า และเพิ่มประสิทธิภาพของระบบทำความเย็น รวมถึงการนำโซลูชัน CHILLOX ไปใช้ในอุตสาหกรรมอื่น ๆ ที่ต้องการการรักษาอุณหภูมิให้คงที่และมุ่งเน้นเรื่องการใช้พลังงานอย่างคุ้มค่า

การลงนามร่วมกันในครั้งนี้ เป็นการผสานความเชี่ยวชาญด้านเทคโนโลยีและโซลูชันของเท็กซ์พลอร์ ผนวกกับจุดแข็งของบี.กริม เพาเวอร์ ในด้านการบริหารจัดการพลังงาน เพื่อออกแบบและพัฒนาโซลูชันใหม่ ๆ ตอบโจทย์ความต้องการของลูกค้าภาคธุรกิจและอุตสาหกรรม สอดคล้องกับยุทธศาสตร์ Green Leap Strategy: Global & Green ภายใต้ Industrial Solution Business ของบี.กริม เพาเวอร์

**นายนพเดช กรรณสูต** **ประธานเจ้าหน้าที่บริหาร ธุรกิจในประเทศไทยและโซลูชันธุรกิจอุตสาหกรรมบริษัทบี.กริม เพาเวอร์ จำกัด (มหาชน)** กล่าวว่า “บี.กริม เพาเวอร์ ได้ร่วมมือกับ เท็กซ์พลอร์ ในกลุ่มธุรกิจ SCGC มาอย่างยาวนาน โดยประสบความสำเร็จในหลายโครงการที่ผ่านมา อาทิ โครงการโซลาร์ลอยน้ำทั้งภายในและภายนอกนิคมอุตสาหกรรม สำหรับในครั้งนี้ เป็นการต่อยอดความร่วมมือระหว่างสององค์กร ซึ่งเชื่อมั่นว่า ศักยภาพในด้านเทคโนโลยีและโซลูชัน CHILLOX ของเท็กซ์พลอร์ เมื่อผนวกกับความเชี่ยวชาญในด้านการบริหารจัดการพลังงานของ บี.กริม เพาเวอร์ แล้ว จะสามารถผลักดันโซลูชันใหม่ ๆ สู่ตลาดได้มากขึ้นอย่างมีประสิทธิภาพ”

ด้าน **ดร.สุรชา อุดมศักดิ์** **ประธานเจ้าหน้าที่สายงานปฏิบัติการและนวัตกรรม เอสซีจี เคมิคอลส์ (SCGC)** เผยว่า “SCGC มุ่งพัฒนาเทคโนโลยี พร้อมทั้งนวัตกรรมและโซลูชันเพื่อสร้างการเปลี่ยนแปลงเชิงบวกให้กับสังคมและสิ่งแวดล้อม การศึกษาความเป็นไปได้เพื่อสร้างโมเดลธุรกิจใหม่ในครั้งนี้ เป็นอีกก้าวสำคัญของการปฏิวัติอุตสาหกรรมคลังสินค้าห้องเย็น โดยนำโซลูชันของ CHILLOX มาลดการใช้พลังงาน และลดการปล่อยก๊าซเรือนกระจก นอกจากนี้ ยังรวมไปถึงอุตสาหกรรมอื่น ๆ ที่อาศัยพลังงานในการรักษาความเย็น เช่น ระบบขนส่งสำหรับสินค้าควบคุมอุณหภูมิ (Cold Chain Logistics) ที่ออกแบบมาเพื่อรักษาอุณหภูมิของสินค้าอย่างมีประสิทธิภาพ ซึ่งมีความท้าทายจากสภาพภูมิอากาศร้อนในภูมิภาคต่าง ๆ เป็นต้น โดยโซลูชันดังกล่าว จะช่วยลดค่าพลังงานให้กับภาคธุรกิจอุตสาหกรรมที่เกี่ยวข้อง รวมทั้งช่วยผลักดันอุตสาหกรรมสู่ยุคเศรษฐกิจสีเขียว และสังคมคาร์บอนต่ำอย่างเป็นรูปธรรม”